Ռուսլան Ստեֆանչուկ

**Ռուսլան Ալեքսեևիչ Ստեֆանչուկ** (, ), ուկրաինացի իրավաբան, պետական գործիչ և իրավագիտական գիտությունների դոկտոր, պրոֆեսոր։ Ուկրաինայի Գերագույն Ռադայի նախագահը՝ 2021 թվականի հոկտեմբերի 8-ից։ Ուկրաինայի Ազգային անվտանգության և պաշտպանության խորհրդի անդամ 2021 թվականի հոկտեմբերի 14-ից։ Ուկրաինայի իրավական գիտությունների ազգային ակադեմիայի իսկական անդամ (ակադեմիկոս), Ուկրաինայի վաստակավոր գիտնական և տեխնիկ (2017)։ Զբաղվել է նաև փաստաբանական գործունեությամբ։

## Կենսագրություն
Ստեֆանչուկը ծնվել է 1975 թվականի հոկտեմբերի 29-ին Տերնոպոլում՝ բժշիկ ուսանողների ընտանիքում: 1992 թվականին գերազանցությամբ ավարտել է Խմելնիցկիի թիվ 18 միջնակարգ դպրոցը: 1997 թվականին գերազանցությամբ ավարտել է նաև Խմելնիցկիի տարածաշրջանային կառավարման և իրավունքի ինստիտուտը՝ «Իրավագիտություն» մասնագիտությամբ, իսկ 1999 թվականին՝ Պոդիլյայի տեխնոլոգիական համալսարանը («Արտադրական ոլորտի կառավարում»):

Խմելնիցկիի համալսարանն ավարտելուց հետո աշխատել է նույն համալսարանի քաղաքացիական իրավունքի առարկաների ամբիոնում որպես ասիստենտ, ապա ընդունվել է Ուկրաինայի Գիտությունների ազգային ակադեմիայի Վլադիմիր Կորեցկու անվան պետության և իրավունքի ինստիտուտի ասպիրանտուրա։ Ասպիրանտուրան ավարտելուց հետո աշխատել է նույն համալսարանում որպես ավագ դասախոս, ամբիոնի վարիչ, դոցենտ և քաղաքացիական իրավունքի առարկաների ամբիոնի պրոֆեսոր։ 2005-2011 թվականներին եղել է համալսարանի հետազոտությունների գծով պրոռեկտոր։

2011-2013 թվականներին ղեկավարել է Ուկրաինայի Գերագույն Ռադայի օրենսդրության ինստիտուտի ազգային օրենսդրության մշակման խնդիրների բաժինը։

Որպես օգնական՝ համագործակցել է «Մեր Ուկրաինա - Ժողովրդական ինքնապաշտպանություն» դաշինքի ժողովրդական պատգամավոր Անատոլի Մատվիենկոյի, ինչպես նաև փոխվարչապետ Ստեպան Կուբիվի հետ։

2017 թվականին դիմել է Ուկրաինայի Գերագույն դատարանի դատավորի պաշտոնի համար, սակայն չի հաջողվել հաղթահարել մրցույթը։

2013-2014 թվականներին եղել է քաղաքացիական իրավունքի առարկաների ամբիոնի վարիչ, իսկ 2014-2016 թվականներին՝ Ուկրաինայի դատախազության ազգային ակադեմիայի գիտական աշխատանքների գծով պրոռեկտոր։ 2016 թվականից՝ Ուկրաինայի փաստաբանների ազգային ասոցիացիայի փաստաբանության բարձրագույն դպրոցի գիտական աշխատանքների գծով պրոռեկտոր։

«Ուկրաինայի իրավունք» ամսագրի գլխավոր խմբագիրն է։ Զաղեցնում է գլխավոր խմբագրի տեղակալի և խմբագրական խորհրդի անդամի պաշտոններ բազմաթիվ ամսագրերում («Ուկրաինայի իրավունք», «Համալսարանական գիտական նշումներ», «Իրավաբանական գիտություն», «Ուկրաինայի դատախազության ազգային ակադեմիայի տեղեկագիր», «Քաղաքացիական և քրեական դատավարության հանդես» և այլն):

Մասնակցել է Ուկրաինայի «Անհատների անձնական ոչ գույքային իրավունքների ոլորտում որոշակի օրենսդրական ակտերում փոփոխություններ կատարելու մասին», «Վերարտադրողական առողջության պաշտպանության մասին», «Ուկրաինայում ժամանակի հաշվառման մասին» և այլն օրենքների մշակմանը: Նաև հրատարակել է ավելի քան 500 գիտական աշխատանք իրավագիտության թեմաներով:
[ձախից|մինի|240x240փքս|Ստեֆանչուկը [Եվրոպական խորհրդարան|Եվրախորհրդարանում իր ելույթի ժամանակ, 2022 թվականի հունիսի 8։]]
2019 թվականին միացել է Ուկրաինայի նախագահի թեկնածու Վլադիմիր Զելենսկու նախընտրական շտաբին, որտեղ աշխատել է գաղափարախոսության և օրինագծերի մշակման վրա։ Ստեֆանչուկը Զելենսկու հետ ծանոթացել է ուսանողական տարիներին՝ շնորհիվ ՈՒՀԱ-ի։

Մայիսի 21-ին՝ պաշտոնը ստանձնելուց հետո, Վլադիմիր Զելենսկին Ռուսլան Ստեֆանչուկին նշանակել է իր խորհրդական և ներկայացուցիչ Գերագույն Ռադայում։

Օգոստոսի 29-ին Ուկրաինայի Գերագույն ռադան Ռուսլան Ստեֆանչուկին ընտրել է խորհրդարանի առաջին փոխնախագահ: Ստեֆանչուկը Կիևում բնակարան չունի, ուստի բնակարան է վարձակալում իր զոքանչից, որի համար փոխհատուցում է ստացել Ուկրաինայի պետական բյուջեից: Իր հերթին Ստեֆանչուկը հայտարարել է, որ որպես ոչ մշտական ժողովրդական պատգամավոր, ինքը իրավունք ունի նման փոխհատուցման՝ օրենքի հիման վրա, և ոչինչ չի խախտել: Սակայն, հաշվի առնելով հեղինակության ռիսկերը, նա վերադարձրել է ստացված փոխհատուցումը:

Կրտսեր եղբայրը՝ Նիկոլայ Ստեֆանչուկը, քաղաքական գործիչ, դոցենտ, իրավաբան և պատգամավոր է։

## Սեփականություն
Ժողովրդական պատգամավորի տարեկան հայտարարագրի համաձայն՝ Ռուսլան Ստեֆանչուկը Կիևի մարզի Բելոգորոդկա գյուղում ունի մեկ հողամաս՝ 1008 քմ ընդհանուր մակերեսով։ Նաև ունի մեկ բնակարան Խմելնիցկիում և վարձակալում է մեկը Կիևում։ Բացի այդ, ունի հին սրբապատկեր և «գիտական գրականության գրադարան»՝ ավելի քան 5000 օրինակ գրքերով։ 2019 թվականին Ստեֆանչուկը ձեռք է բերել Mitsubishi Outlander մակնիշի մեքենա։

## Պարգևներ
* Ուկրաինայի Կրթության և գիտության նախարարության վկայական (2007 թվական):
* Ուկրաինայի Արդարադատության նախարարության շնորհակալագիր (2008 թվական):
* Ուկրաինայի Նախարարների կաբինետի մրցանակի դափնեկիր՝ Ուկրաինայի զարգացման գործում երիտասարդության առանձնահատուկ նվաճումների համար՝ «Գիտական նվաճումների համար» անվանակարգում (2010 թվականի հունիսի 16):
* Ուկրաինայի գլխավոր դատախազի շնորհակալագիր (2014 թվականի օգոստոսի 15):
* Ուկրաինայի քաղաքացիական և քրեական գործերով բարձրագույն մասնագիտացված դատարանի պատվոգիր (2016 թվականի մարտի 18):
* Ուկրաինայի փաստաբանների ազգային ասոցիացիայի պատվավոր մրցանակ (2016 թվականի դեկտեմբերի 14):
* «Ուկրաինայի վաստակավոր գիտնական և տեխնիկ» պատվավոր կոչում (2017 թվականի դեկտեմբերի 1):
* Չեխիայի Հանրապետության Սենատի նախագահի արծաթե մեդալ (2022 թվականի ապրիլի 14, Չեխիայի Հանրապետություն:

## Ծանոթագրություններ

## Արտաքին հղումներ
* Պրոֆիլը Ուկրաինայի Իրավաբանական գիտությունների ազգային ակադեմիայի պաշտոնական կայքում
* Պրոֆիլը file.liga.net կայքում
* Պրոֆիլը declarations.com.ua կայքում

  
Կատեգորիա:21-րդ դարի ուկրաինացի քաղաքական գործիչներ
Կատեգորիա:21-րդ դարի քաղաքական գործիչներ
Կատեգորիա:Իրավաբանական գիտությունների դոկտորներ
Կատեգորիա:Ուկրաինայի քաղաքական գործիչներ
Կատեգորիա:Ուկրաինացի հակակոմունիստներ